Burjassot exigeix la Generalitat que finalitze les obres de supressió del pas a nivell de les vies de la Línia 1 al seu pas pel carrer València
2025-07-24

El Ple de l’Ajuntament de Burjassot ha aprovat per unanimitat, en la seua sessió ordinària del mes d’abril, la moció presentada pel PSPV-PSOE, en la qual “sol·licita la Generalitat Valenciana que finalitze les obres de supressió del pas a nivell de les vies de la Línia 1 de Metro en el carrer València”.

A pesar que el secretari autonòmic d’Infraestructures, Territori i Medi Ambient, en la reunió mantinguda amb l’alcalde de Burjassot, Rafa García, i el regidor d’Urbanisme, José Ruiz, assenyalava que aquest projecte “era prioritari per al Consell i que estaven treballant en l’actualització del mateix”, tal com assenyala la moció, condicionat la seua licitació “a la inclusió en els Pressupostos de la Generalitat de 2015; inclusió que no es va realitzar “motu proprio” pel Partit Popular”. Amb açò, les obres de supressió del pas a nivell no s’han dut a terme.

“Burjassot fa anys que du reclamant i esperant l’arribada d’una obra tan important com és el soterrament de les vies al seu pas pel carrer València. Les veïnes i els veïns que viuen en els limítrofs de la mateixa han de suportar els sorolls, molèsties i problemes d’accessibilitat ocasionats per les vies del tren”.

Hui, el projecte de supressió del citat pas a nivell no té data de finalització, per aquest motiu l’Ajuntament de Burjassot torna a sol·licitar a la Generalitat que execute les obres que li competeixen en benefici dels veïns del barri.